### 6.     Orientering om meddelte Flexboligtilladelser i 1. halvår af 2019

**Åbent**

Sagsnr.: 326-2013-35782       J.nr.: 03.01.04           Dokumentnr.:
326-2019-259347

**Sagstype**

Orientering.

**Resume og sagens baggrund**

Sagen giver en orientering om antallet af henvendelser om
flexboligtilladelser for 1. halvår 2019, jf. administrationsgrundlaget for
flexboliger godkendt af Kommunalbestyrelsen den 20. december 2017.

Administrationen skal give Teknik- og Miljøudvalget en orientering
hvert halve år om omfanget af sager indenfor området. Administrationsgrundlaget
evalueres ultimo 2019 og fremlægges primo 2020.

**Indstillinger**

Chefen for Plan, Byg og Miljø indstiller, at orienteringen
tages til efterretning.

**Behandling**

Teknik- og Miljøudvalget.

**Sagsfremstilling**

En såkaldt flexboligtilladelse har afsæt i
boligreguleringsloven og indebærer, at kommunen meddeler samtykke til, at en
helårsbolig benyttes til fritidsformål og senere kan vende tilbage til
helårsbeboelse. En flexboligtilladelse følger ejendommen. Tilladelsen er
gældende fra meddelelsestidspunktet og til det tidspunkt, hvor boligen igen er
i benyttelse som helårsbolig.

Nedenstående tabel viser en opgørelse for 1. halvår 2019 for
det samlede antal henvendelser, antal flexboligtilladelser og -afslag og hhv.
positive og negative forhåndstilkendegivelser. Til sammenligning er vist
tilsvarende tal for 1. og 2. halvår 2018, samt for hele år 2018 og 2017. Bemærk
i den sammenhæng, at i 2017 gjaldt det hidtidige administrationsgrundlag (fra
2014). Administrationsgrundlag af den 20. december 2017 tillader flexboliger i
landzone og på øerne, i kommuneplanens rammelagte landsbyer, i den nære
kystnærhedszone, samt i byerne - med undtagelse af centerbyerne (Kalundborg,
Svebølle, Høng, Gørlev og Ubby-Jerslev). Anden lovgivning f.eks. lov om
landbrugsejendomme og planloven kan være til hinder for, at der kan gives
flexboligtilladelse.

|  |  |  |  |  |  |
| --- | --- | --- | --- | --- | --- |
|  | 1. halvår 2019 | 1. halvår 2018 | 2. halvår 2018 | 2018 i alt | 2017 i alt |
| **Henvendelser i alt** | 55 | 52 | 44 | 96 | 76 |
| Flexboligtilladelser | 17 | 14 | 12 | 26 | 9 |
| Forhåndstilkendegivelse - positiv | 27 | 31 | 21 | 52 | 22 |
| Forhåndstilkendegivelse – negativ | 7 | 7 | 11 | 18 | 45 |
| Afslag på flexboligtilladelse | 2 | 0 | 0 | 0 | 0 |
| Uafsluttede sager (mangler oplysninger fra ansøger) | 2 | 0 | 0 | 0 | 0 |

Som det fremgår af tabellen, er antallet af henvendelser og
tilkendegivelser i det 1. halvår 2019 stort set tilsvarende 1. halvår 2018.
Udviklingen i år ser således ud til at blive magen til den i 2018. Henvendelser
og tilkendegivelser er steget fra 2017 til 2018, hvilket sandsynligvis skyldes
det nye, mere lempelige administrationsgrundlag, men det tyder på, at antallet
af henvendelser hurtigt har fundet et stabilt leje.

Som bilag 1 er vedlagt oversigtskort, der angiver
flexboligsager fra tidligere administrationsgrundlag (cirkler), flexboligsager
i 2018 (stjerner) og flexboligsager i 2019 (ringe).

Det skal bemærkes, at der kan være flere henvendelser på den
samme ejendom pga. skift af ejendomsmægler ved salg. Som det ses af
oversigtskortet, er henvendelserne spredt over hele kommunen. For de mindre
byer, hvor administrationsgrundlaget giver mulighed for flexboligtilladelser,
var der i 2018 særligt interesse i [adresse] by. Her blev der i 2018 meddelt 6
flexboligtilladelser og 10 positive forhåndstilkendegivelser. I 1. halvår 2019
har der ikke været samme interesse i [adresse] by - her har der i alt kun været
tre forespørgsler med efterfølgende positivt tilsagn. Af de mindre byer har
[adresse] fået mest interesse i 1. halvår 2019 – her har der i alt været seks
forespørgsler med efterfølgende positivt tilsagn. Her i 2019 er interessen for
de mindre byer mindre end i 2018. På nuværende tidspunkt er interessen størst i
det åbne land (landzone) og på Sejerø.

Generelt oplever administrationen ikke den store ændring i
interessen for flexboligtilladelser.

I perioden 2014 til og med 1. halvår 2019 er der meddelt i
alt 74 flexboligtilladelser.

*Mindre lovændring på vej*

Til orientering kan det oplyses, at Erhvervsstyrelsen har
fremsat et lovforslag, som betyder, at flexboligordningen overføres fra
boligreguleringsloven til planloven. Det fremsatte lovforslag ændrer ikke
væsentligt på den hidtidige administration. Kommunalbestyrelsen vil med en
vedtagelse af lovforslaget kunne inddrage bredere planlægningsmæssige hensyn
ved vurderingen af, om der for en konkret bolig skal gives flexboligtilladelse.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Oversigtskort, sager vedr. flexboliger | 326-2019-289512 |